**31. 3. 2020.**

Dragi učenici!

Nadam se da ste bez poteškoća riješili sve jučerašnje zadatke. Danas nećemo učiti ništa novo, već ćemo utvrditi i uvježbati naučena znanja. Potaknut ću vas i na stvaranje i maštanje, ali o tome nešto kasnije…

**MATEMATIKA – Množenje brojem 3** (radna bilježnica str. 69. i 70.)

Riješite sve zadatke na 69. stranici.

Pripazite u 5. i 6. zadatku na koje mjesto ćete staviti broj 3!

Na 70. stranici riješite 7., 10., 11., 12. i 13. zadatak.

**HRVATSKI JEZIK – Veliko slovo u imenima naseljenih mjesta** (vježba)

Otvorite pisanke i provjerite jeste li točno napisali jučerašnje rečenice.

**Zovem se Matko Horvat. Stanujem u Velikoj Gorici. Moja teta Ana živi u Ivanić Gradu. Često ljetujem u Zadru.**

Nadam se da nemate grešaka. No, ako i imate, nije to ništa strašno. Na greškama se uči. Da bismo izbjegli greške, potrebno je vježbati. Pa krenimo…

U pisanku prvo napišite datum i naslov.

PLAN PLOČE

31. 3. 2020.

Veliko slovo u imenima naseljenih mjesta

(vježba)

Vaš je zadatak sljedeći tekst prepisati u pisanku pisanim slovima pazeći na pisanje velikog slova.

ZOVEM SE HRVOJE FILIPOVIĆ. STANUJEM U SEVERINU NA KUPI. MOJA BAKA ŽIVI U KRALJEVICI, A SESTRIČNA U SVETOM PETRU U ŠUMI. DJED JE U BOLNICI U LOVRANU. SUTRA ĆU GA POSJETITI. ZA PROLJETNE PRAZNIKE IĆI ĆU S RODITELJIMA U BIOGRAD NA MORU, A PREKO LJETA U STARU BAŠKU NA OTOK KRK.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**LIKOVNA KULTURA – Leptir** (oblikovanje papirom)

A sada malo kreativnosti… Ako trenutno nemate praznu kartonsku rolu toaletnog papira, ovaj zadatak možete izvršiti do kraja ovog tjedna.

**Potreban pribor i materijal**: prazna kartonska rola toaletnog papira, kolaž papir ili običan bijeli papir, pribor za bojanje (tempere, flomasteri…), ljepilo, škare

Rolu toaletnog papira možete oblijepiti kolaž papirom ili obojiti (po želji).

Zalijepite ili nacrtajte leptiru oči. Od papira ili nekog drugog materijala napravite ticala i zalijepite ih na unutrašnju stranu role. Dodajte krila koja možete izrezati od kolaž papira ili običnog bijelog papira i obojiti po želji.

Budite kreativni! Sretno!

Pozdravlja vas vaša učiteljica Mirjana!